Mel Gibson sobiq xotini Oksana Grigoryevaga har oyda 30 ming dollar to‘lab turadi

Gollivud aktyori va rejissori Mel Gibson sobiq fuqarolik rafiqasi Oksana Grigoryevaga ularning olti yoshli qizchasi Lyusini parvarish qilish uchun har oyda to‘laydigan pul mablag‘i hajmini ko‘paytirishga rozi bo‘ldi, deb yozadi “TASS”.

TMZ nashri o‘z manbalariga tayanib ma’lum qilishicha, so‘nggi vaqtlarda Gibson Grigoryevaga oyiga 20 ming dollardan to‘lagan, ammo u ushbu summani 100 ming dollargacha oshirishni so‘ragan. Oxir-oqibat, sobiq juftlik oyiga 30 ming dollarga kelishgan.
Buning evaziga Grigoryeva Gibson u uchun Los-Anjeles tashqarisida ijaraga olgan 2,4 million dollarlik uydan Malibudagi boshqa uyga ko‘chib o‘tishga rozi bo‘ldi.
Gibson va Grigoryeva 2010-yilda janjallashib qolgani tufayli ajrashdi. So‘ng sud bir necha oylar mobaynida ularning qiziga kim vasiylik qilishi haqidagi ishni ko‘rib chiqdi. Sud hukmiga ko‘ra, aktyor sobiq fuqarolik xotiniga 750 ming dollarni uch qismga bo‘lib to‘lashi kerak edi. Bundan tashqari, Gibsonga Grigoryeva qizi bilan yashaydigan uy uchun pul to‘lash yuklangandi.